รัฐบาลไทย-ข่าวทำเนียบรัฐบาล-ก.เกษตรฯ เปิดแผนขับเคลื่อน "5 ประสาน สืบสานเกษตรทฤษฎีใหม่ ถวายในหลวง” เดือน มี.ค. 60
วันศุกร์ที่ 10 มีนาคม 2560
ก.เกษตรฯ เปิดแผนขับเคลื่อน "5 ประสาน สืบสานเกษตรทฤษฎีใหม่ ถวายในหลวง” เดือน มี.ค. 60
ก.เกษตรฯ เปิดแผนขับเคลื่อน "5 ประสาน สืบสานเกษตรทฤษฎีใหม่ ถวายในหลวง” เดือน มี.ค. 60 เดินหน้าพบปะ 5 ประสานในพื้นที่จังหวัด ปรับแนวคิด สร้างแรงบันดาลใจ พร้อมส่งเสริมจัดทําแผนการผลิต และสนับสนุนปัจจัยการผลิตให้แก่เกษตรกร
นายธีรภัทร ประยูรสิทธิ ปลัดกระทรวงเกษตรและสหกรณ์ เปิดเผยว่า ตามที่กระทรวงเกษตรและสหกรณ์ ได้จัดทําโครงการ "5 ประสาน สืบสานเกษตรทฤษฎีใหม่ ถวายในหลวง” เพื่อรําลึกในพระมหากรุณาธิคุณและเผยแพร่พระเกียรติคุณพระบาทสมเด็จพระปรมินทรมหาภูมิพลอดุลยเดช ตลอดทั้งเป็นการเผยแพร่แนวพระราชดําริเกษตรทฤษฎีใหม่ไปสู่สาธารณชน โดยส่งเสริมให้เกษตรกรที่มีความสมัครใจจาก 882 อําเภอ รวม 70,000 ราย ได้น้อมนําหลักเกษตรทฤษฎีใหม่มาปรับใช้ในพื้นที่ของตนเองอย่างเหมาะสม ให้สอดคล้องกับสภาพพื้นที่ของเกษตรกร โดยมุ่งหวังจะช่วยพัฒนาคุณภาพชีวิตของเกษตรกรในการลดรายจ่าย เพิ่มรายได้ อันเกิดจากการพัฒนาศักยภาพของตนเอง ครอบครัว และชุมชน โดยการสร้างอาชีพอย่างเหมาะสมกับทรัพยากรและปัจจัยการผลิตที่มีอยู่อย่างคุ้มค่า โดยได้คัดเลือกเกษตรกรที่มีความพร้อมเพื่อดําเนินการในปี 2560 จํานวน 70,000 ราย
ทั้งนี้ แนวทางการดําเนินงาน "5 ประสาน สืบสานเกษตรทฤษฎีใหม่ ถวายในหลวง” จะเริ่มต้นจากเกษตรกรกลุ่มแรกที่มีความพร้อมมาก และยังไม่เคยทําเกษตรกรทฤษฎีใหม่มาก่อน 21,000 ราย ในเดือน ก.พ.- เม.ย.60 ส่งเสริมในกลุ่มเกษตรกรที่มีความพร้อมปานกลาง 42,000 ราย ในเดือน พ.ค.- ก.ย. 60 และส่งเสริมในกลุ่มเกษตรกรที่มีความพร้อม 7,000 ราย หรือมากกว่า ในเดือน ต.ค.- ธ.ค.60 ​โดยแบ่งแผนปฏิบัติงานออกเป็น 4 ระยะได้แก่ ระยะที่ 1 (ม.ค. - ก.พ.60) โดยกําหนดผู้ร่วมบูรณาการ 5 ประสาน (เกษตรกร ปราชญ์เกษตรกร เจ้าหน้าที่ภาครัฐ ภาคเอกชน และสถาบันการศึกษา) มาพบปะสร้างการรับรู้แนวทางของโครงการฯ และสร้างกิจกรรมการมีส่วนร่วมระดับประเทศ ระยะที่ 2 (มี.ค.- เม.ย.60) เกษตรกรปรับ/เปลี่ยนพัฒนาตนเอง โดยปราชญ์เกษตรช่วยเพิ่มพูนองค์ความรู้เชิงปฏิบัติการตามแนวเกษตรทฤษฎีใหม่ การวิเคราะห์ตนเอง และวางแผนการผลิตตามศักยภาพ ระยะที่ 3 (พ.ค.- ส.ค.60) ขับเคลื่อนการดําเนินงานในลักษณะเพื่อนช่วยเพื่อน โดยดําเนินการกิจกรรมตามแผนการผลิต โดยมีภาคเอกชนสนับสนุนการจัดหาปัจจัยการผลิตตามแผนที่เกษตรกรวางไว้ตามความเหมาะสม ส่งเสริมการดําเนินกิจกรรมการผลิตที่หลากหลายให้เกษตรกรตามศักยภาพฐานะตนเอง รวมทั้งวางแผนการตลาด และ ระยะที่ 4(ก.ย.- ธ.ค.60) ติดตาม/เยี่ยมเยียน/ประเมินผล โดยเยี่ยมเยียนเกษตรกร อย่างน้อย 1 ครั้ง/เดือน รวมทั้งประเมินความสําเร็จเพื่อปรับแผนปฏิบัติงานให้มีความเหมาะสมสําหรับเกษตรกรแต่ละราย เพื่อให้เกษตรกรสามารถขับเคลื่อนไปด้วยตนเองได้ในระยะยาว
สําหรับแผนปฏิบัติงานฯ ในเดือนมีนาคม 2560 ที่จะเริ่มต้นจากเกษตรกรกลุ่มแรกที่มีความพร้อมมาก จํานวน 21,000 ราย นั้น ขณะนี้ทั้ง 5 ประสาน ได้เริ่มขับเคลื่อนการดําเนินงานตามแผนที่วางไว้แล้ว โดยแบ่งการดําเนินงานเป็น 5 กิจกรรม ได้แก่ (1) จัดการพบปะ 5 ประสานในพื้นที่ ทั้งในระดับตําบล /อําเภอ และระดับอําเภอ/จังหวัด (2) ปรับแนวคิด เปลี่ยนวิธีทํา สร้างแรงบันดาลใจให้แก่เกษตรกร โดยหน่วยงานรัฐส่งเสริมให้ปราชญ์เกษตรดําเนินการสร้างแรงบันดาลใจ ในการปรับแนวคิด เปลี่ยนวิธีทํา ให้เกษตรกรที่ร่วมโครงการปรับมาทําเกษตรตามแนวทฤษฎีใหม่ โดยอาจดําเนินการที่แปลงของปราชญ์เกษตร หรือที่แปลงของเกษตรกรตามความเหมาะสม (3) จัดทําแผนการผลิตและสนับสุนนปัจจัยการผลิต โดยเกษตรกรจัดทําแผนการผลิตที่เริ่มจากง่ายก่อน ซึ่งปราชญ์เกษตรจะให้คําชี้แนะ และหน่วยงานที่รับผิดชอบรวบรวมความต้องการตามแผนการผลิตของเกษตรกรแต่ละราย เพื่อขอรับการสนับสนุนจากหน่วยงานภาครัฐในพื้นที่ ขณะที่ภาคเอกชนและสถาบันการศึกษา ให้การสนับสนุนตามความเหมาะสม โดยใช้หลักเศรษฐกิจพอเพียงในการพิจารณาสนับสนุน (4) เกษตรกรลงมือทําตามแผนการผลิตในแปลงตนเอง โดยปราชญ์เกษตรและหน่วยงานที่รับผิดชอบให้คําแนะนําในลักษณะเพื่อนช่วยเพื่อน พร้อมทั้งติดตาม เยี่ยมเยียนเกษตรกร และ (5) รายงานผล โดยเจ้าหน้าที่จากหน่วยงานภาครัฐรายงานผลความก้าวหน้าประจําเดือน มี.ค.60 ต่อกระทรวงเกษตรฯ พร้อมทั้งเตรียมการดําเนินการในระยะต่อไป
กลุ่มโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสกรณ์
โทร 02-2810859 แฟกซ์ 02-2822871
moacnews@gmail.com
www.moac.go.th
www.facebook.com/kasetthai